
Innledning 

Gjennom RAS, rasespesifikk avlsstrategi, vil Norsk Lapphundklubb søke å legge til rette for 
ivaretakelse og sunn utvikling av rasene vi forvalter. Vi oppfordrer oppdrettere til å bruke 
dokumentet i sitt avlsarbeid, og til å gi tilbakemeldinger til styre og avlsråd om dokumentets 
nytte slik det er utformet, og bidra til kunnskap om hundenes helsetilstand, både fysisk og 
mentalt, ved å informere styre og avlsråd. Vi vil også holde oss oppdatert og søke kunnskap 
om den totale populasjonen i Norden, og særlig i rasens hjemland, Finland, der det forskes 
på ulike sider av rasens helse. Gjennom økt kunnskap kan vi foredle rasen på områder der 
det er nødvendig, og ivareta dens egenart, både når det gjelder eksteriør og 
bruksegenskaper. 


Generelt 


Rasens historie; bakgrunn og utvikling 

Lapsk vallhund er nært knyttet til Nordkalottens historie, kultur og næringer. De første 
innbyggerne på Nordkalotten etter istiden var trolig samer eller fangstfolk som samene 
blandet seg med. Kulturen deres var en typisk fangstkultur, de var jegere og fiskere, og funn 
som er gjort, tyder på at de hadde hunder. I Varanger er det funnet rester av hundeskjelett 
fra omkring år 7000 f. Kr. 


Hundene måtte dekke flest mulig av folkets behov, de måtte både være vakthunder, allsidige 
jakthunder og samtidig være nært knyttet til eierne som familiehunder. Ca. 1500-1550 var det 
på Nordkalotten utviklet en reindrift som baserte seg på tamrein. Den årlige vandringen 
sammen med reinen førte til at hunden fikk som hovedmål å holde reinen samlet som 
beskyttelse mot rovdyr. Da kom det godt med at hundene var vant til å jakte både ulv og 
bjørn. Hundene skulle ringe og drive reinflokkene mot eieren. Hundene var så viktige for 
eierne at de hadde sin egen plass innenfor døra til lavvo eller gamme. 


Utvikling og målrettet avl på den lapske vallhunden startet på 50-tallet. Målet var å beholde 
reinhundens opprinnelige egenskaper og å registrere rasen. 


I 1966 fikk den lapske vallhunden sin første rasestandard, og FCI godkjente rasen i 1967. De 
første oppdretterne var ulike reingjetere, samt Paliskuntain Yhdistys som hadde en egen 
"reinhundstasjon". Rasen ble dermed reddet og fikk navnet Lapinporokoira — Lapsk vallhund. 
Rasen ble altså standardisert av Finlands reingjetere, og først nå de senere årene er den i 
ferd med å gjøre "comeback" hos reingjetere i Sverige og Norge. 


Den nye rasestandarden la stor vekt på arbeidsegenskapene, og det stod helt klart att rasen 
skulle være egnet som brukshundrase. 


På 80-tallet ble den naturlige eksistensen til den lapske vallhunden satt på prøve. 
Populariteten til rasen var på bunn, og populasjonen var så liten at bare noen få hunder fikk 
formere seg. Avlen foregikk for det meste sør i Finland, og reineierne i nord fikk mindre og 
mindre å si for hvilke karakteristikker som var nødvendige for en velfungerende 
reingjeterhund. Svært få av hundene var egnet for avl, noe som medførte en genetisk 
flaskehals for rasen. Siden sent på 90-tallet har derimot interessen for den lapske vallhunden 
økt. Sør i Finland finns det nå relativt mange individer og man har begynt å benytte seg av 
deres utmerkede bruksegenskaper også til andre formål en reingjeting. Til tross for at det er 

en fåtallig rase har den vist at den duger som tjenestehund innen ulike grener, og mange har 
også deltatt på mentalprøver. 


Overordnet mål for rasen 


Lapsk vallhund skal være en funksjonelt frisk hund med rasetypisk konstruksjon og 
mentalitet som kan leve et langt og lykkelig liv til glede for seg selv og sine eiere. 


Rasens populasjon 
Populasjonsstørrelse 


Registreringsstatistikk 


2001 2002 2003 2004 2005 2006 2007 2008 2009 2010 2011 


Vi ser en forsiktig økning i antall fødte lapske vallhunder. Fra at det sporadisk fødes 1 kull, til 
at det jevnlig registreres 2 og 3 kull i året. 


Gjennomsnittlig kullstørrelse 

I perioden 2001 til 2011 er det født 14 kull i Norge, gjennomsnittlig kullstørrelse i denne 
perioden er 5,5 valper per kull, i det minste kullet i denne perioden ble det født 1 valp, og i 
det største ble det født 10. 


Effektiv populasjonsstørrelse 

I Finland har man kartlagt genbasen for lapsk vallhund. Denne kartleggingen viste at det 
genetiske mangfoldet i rasen er stort. Det er en balansegang mellom å holde fast ved en 
korrekt type og å opprettholde genetisk mangfold i rasen. 


Den effektive populasjonen pr. generasjon i Finland ligger på over 200 (Koiranet). For at en 
rase skal kunne opprettholde god nok genetisk variasjon anbefales det at rasen minst må ha 
100 (Per-Erik Sundgren). Om man ser populasjonen i Norden under ett, viser dette at det er 
gode fremtidsutsikter for lapsk vallhund. Man bør samtidig være oppmerksom på at rasen 
ikke har store muligheter til å innhente genmateriale fra land utenfor Norden, og det er derfor 
viktig å ha fokus på å bevare mangfoldet, selv om rasen har et godt utgangspunkt i dag. 


Innavlsgrad 

I perioden 2001 til 2011 er det født 14 kull i Norge, gjennomsnittlig innavlsgrad i denne 
perioden er 0,85%. Man bør være oppmerksom på at på grunn av et stort antall importer og 
bruk av hannhunder fra utlandet i denne perioden er mange av stamtavlene ufullstendig, noe 


4 
Norsk Lapphundklubb 


RAS for lapsk vallhund 


som kan gjøre innavlsgraden kunstig lav. Statistikken viser uansett at lapsk vallhund ikke har 
et problem med innavl. 


Anbefalinger: De fleste kombinasjoner bør ligge under 2,5%, og ingen kombinasjoner bør 
overstige 6,25% (søskenbarnsparring). 


Bruk av avlsdyr 

Anbefalinger: 

Hentet fra «Norsk Kennel Klubbs avlsstrategi 4.3.»: «NKKs grunnleggende anbefaling er at 
en hund ikke bør ha flere avkom enn tilsvarende 5 % av antall registrerte hunder i 
rasepopulasjonen i en femårsperiode.» 


Med registreringstallene på lapsk vallhund fra 2008 til 2012 betyr dette at en hund ikke bør 
ha mer enn 7 avkom i Norge. Dette vil i praksis bli vanskelig å gjennomføre på en så liten 
rase, og anbefalingene blir derfor at 1 avlsdyr ikke bør ha mer enn 3 kull. 


Innhenting av avlsmateriale fra andre land 

Det hentes inn avlsdyr hovedsakelig fra rasens hjemland Finland, og fra Sverige. Rasens 
hovedutbredelse er fortsatt i Norden, og de fleste individene finnes i rasens hjemland, 
Finland hvor det ble registrert 282 valper i 2012 og 247 valper i 2011. Siden rasen er liten i 
Norge, kan det være hensiktsmessig å se hele Norden som en populasjon. 


Beskrivelse av kortsiktige og langsiktige mål 

Kortsiktige mål: Opprettholde bredde i avlsbasen gjennom bruk av flest mulig ulike 
foreldredyr som tilfredsstiller kravene til gode avishunder, og unngå at enkelte hunder brukes 
for mye. 


Langsiktige mål: Målrettet samarbeid med Finland og Sverige om bredde i avlsbasen. 


Prioritering og strategi for å nå målene 
Jevnlig tilbud om kompetanseheving for oppdrettere gjennom foredrag i NLKs regi. 


Samarbeid mellom raseklubbenes styrer og avslråd i de nordiske landene. 


Helse 


Generell beskrivelse av helsesituasjonen i rasen 
Lapsk vallhund er generelt en sunn rase med få helseproblemer, sykdommer og defekter. 


Forekomst av helseproblemer, sykdommer og/eller defekter 

I perioden 2001 til 2011 er det kun 17 lapske vallhunder som er HD-røntget i Norge. Av disse 
17 var 15 fri, mens 2 hadde svak grad HD. Antallet hunder som er røntget er for lite til at man 
kan trekke noen konklusjoner ut fra det. I samme periode i Finland er 796 lapske vallhunder 
HD-røntget. Av disse hadde 57 % A, 26 % B, 14 % C og 3 % D. Ingen hunder hadde E. HD 
anses ikke som et problem i rasen. 


Det finnes ikke grunnlag for å si noe om AD-status på rasen i Norge. Tall fra Finland viser 
imidlertid at AD-statusen i rasen er god. Av 625 røntgede hunder hadde 96 % resultatet 0, 
mens 4 % hadde resultatet 1. 

I perioden 2001 til 2011 har det blitt gjennomført 65 øyelysninger. Av disse har 92,3% intet 
påvist. Av de 7,8% med anmerkning er det 4,6 % som har fått diagnostisert ulike typer av 
katarakt, utenom tilfellene av katarakt er det 1 hund som har fått diagnosen retinal dysplasi 
og en som har fått diagnosen PRA. Samme periode er det gjennomført 1058 øyelysninger i 
Finland. Av disse hadde 87,8% intet påvist. Også i Finland er den vanligste øyensykdommen 
ulike typer katarakt. Katarakt fører imidlertid sjelden til blindhet hos lapsk vallhund. Av de 
tilfellene med PRA som er konstatert i Finland er ca. 50 % av typen prcd-PRA, som er mulig 
å genteste, mens de resterende 50 % er av en eller flere andre typer PRA. 


Forekomst av reproduksjonsproblemer 

Vi har lite grunnlag for å si noe om reproduksjonsproblemer i den norske populasjonen. I 
Finland forekommer et fåtall tisper som ikke begynner å løpe, eller som løper de første 
leveårene og siden slutter. Dette er imidlertid ikke noe problem i rasen. Krypte hanner 
forekommer, og er noe som dukker opp av og til. 


Beskrivelse av kortsiktige og langsiktige mål 
Det er ønskelig at alle hunder HD-røntges slik at det er mulig å følge med på tilstanden i 
rasen. Hofteleddsdysplasi er ikke noe problem i rasen, men det er likevel nyttig å følge med. 


Øyelysingsresultatet bør ikke være eldre enn 1 år gammel ved parring. Som det vises i 
statistikken, er ca. 92,3 % av de øyelyste hundene uten anmerkninger. Det er ønskelig å 
opprettholde dette nivået. Det er et sterkt ønske at avlshunder gentestes for prcd-PRA. 
Dersom hunden er bærer, må den utelukkende pares med fristestet hund. 


Prioritering og strategi for å nå målene 

Fortsatt samarbeid med lapphundklubbene i Norden må prioriteres for til enhver tid å være 
oppdatert på helsetilstanden hos rasen som helhet. Å fortløpende øke kompetansen på 
genetikk og helse hos medlemmene i avlsrådet samt avlsrådets assistent vil være et 
nødvendig satsningsområde. 


Mentalitet og bruksegenskaper 


Jaktprøver, bruksprøver og mentaltester 

Det er ingen krav til jakt-, bruks- eller mentaltester på lapsk vallhund. Noen hunder har 
gjennomført mentalbeskrivelse hund (MH-beskrivelse), men antallet er for lite til at man kan 
si noe generelt for rasen i Norge. Stress-, aggresjons- og redselsreaksjoner er ikke ønskelig. 


Mentalitet og bruksegenskaper i forhold til rasestandarden 

En bra lapsk vallhund er naturlig lydig, arbeidsvillig, hardfør, utholdende og har et rolig 
temperament. Den er lojal, uredd og har nær familietilhørighet. Det medfødte gjeterinstinktet, 
samarbeidsviljen og eksteriøret gjør den anvendelig i reindriften der samling/driving av 
reinsdyrene kan pågå i flere dager i strekk under polare forhold. Det er vanlig at hundene 
bjeffer under gjeting, men må også kunne være stille når det trengs. Derfor skal ikke 
hundene være generelt bjeffete. Hundene arbeider forholdsvis selvstendig over et større 
område. Det ikke ønskelig med for mye jaktinstinkt, da dette vil kunne ødelegge for 
gjeteregenskapene. Den lapske vallhundens vaktsomhet og bjeffing gjør den godt egnet som 
vakthund, men den må ikke fremstå som aggressiv. Enkelte hunder kan være en anelse 
reserverte mot fremmede. Dette ansees ikke som feil. Tispene er ofte noe mykere i gemyttet 
enn hannhundene, men man må ikke forveksle dette med nervøsitet eller redsel. Den knytter 

seg nært til sin eier, og vil følger denne i vått og tørt. Den lapske vallhunden er åpen og 
vennlig. Den kan vise underdanighet mot mennesker i sitt kroppsspråk gjennom å legge 
ørene bakover, senke ryggen noe og holde halen lavt, for eksempel når de handteres av en 
eksteriørdommer. Dette er helt akseptabel reaksjon hos en vallhund, og ansees av mange 
som rasetypisk. Nervøse, aggressive eller bjeffete hunder er utypiske. 


Det selges fremdeles valper av rasen til reineiere. En god bekreftelse på at den lapske 
vallhunden fremdeles har sine opprinnelige bruksegenskaper i behold, er at disse hundene 
fungerer som reingjetere. 


Beskrivelse av kortsiktige og langsiktige mål 
Kortsiktige mål: 


For å få en bedre oversikt over de nedarvede mentale egenskapene i rasen er det ønskelig 
at flest mulig individer mentalbeskrives i alderen 12-24 måneder. Det er særlig ønskelig at en 
størst mulig andel av planlagte avlsdyr gjennomgår en slik test. Resultater fra mentaltesten 
bør vektlegges i avlsarbeidet, og hunder som viser uønskede egenskaper bør ikke brukes i 
avl. 


Det er også ønskelig å få til en test for å kartlegge hundenes gjeteregenskaper. 
Langsiktige mål: 


Det er et mål å bevare rasens typiske og stabile mentalitet. Det er også et viktig mål å 
beholde rasens gjeteregenskaper. 


Prioritering og strategi for å nå målene 

Ved å gjennomføre et bevisst avlsarbeid der hunder som viser aggressive eller nervøse 
egenskaper ikke brukes i avl, og ved å ta i bruk hjelpemidler som for eksempel mentaltesting 
av avlsdyr, vil man på sikt kunne redusere forekomsten av disse negative egenskapene. 


For å beholde rasens gjeteregenskaper er det ønskelig at velfungerende arbeidende 
reinhunder benyttes i avlen. Hunder som gjennomfører gjeterhundtester med gode resultater 
bør også prioriteres i avlen. Disse egenskapene bør overstyre andre egenskaper og krav til 
godkjent avl så som eksteriørbedømming og helsestatus der slike foreligger i nære 
slektninger til avlsdyret, så som søsken eller foreldredyr. Hunder som viser overdreven 
jaktatferd bør ikke brukes i avlen. 


Atferd 


Atferdsproblemer 

Lapsk vallhund er en stabil og robust hund med lite atferdsproblemer. De atferdsproblemene 
som sees skyldes i stor grad feil handtering av hundene, og sjeldent hundens medfødte 
egenskaper. Rasen gjeter med bjeffing, noe som medfører at hundene kan ha lett for å bjeffe 
i enkelte situasjoner. Med feil handtering kan dette utvikle seg til å bli et problem. Andre 
atferdsproblemer sees svært sjelden. 


Beskrivelse av kortsiktige og langsiktige mål 
Kortsiktig mål: Spre kunnskap om og legge til rette for MH-beskrivelse av hundene 

Langsiktig mål: Opprettholde og ytterligere forbedre rasens gode mentalitet 


Prioritering og strategi for å nå målene 

Fortsette å avle på mentalt gode individer. Hunder med alvorlige atferdsproblemer skal 
utelates fra avl. Det er ønskelig at så mange individer som mulig gjennomfører MH- 
beskrivelse, særlig hunder som skal brukes i avl. I tillegg er det et mål at oppdrettere skal 
føle ansvar for å følge opp og veilede valpekjøpere. Uerfarne hundeeiere skal rådes til å gå 
på kurs med valpen. 


Eksteriør 


Eksteriørbedømmelser 
Bedømmelse av rasen skal følge rasestandard godkjent av FCI i 2012, eller den til enhver tid 
siste FCI-godkjente versjon av denne. 


Overdrevne eksteriørtrekk 

Rasen skal ha et funksjonelt eksteriør, og rasestandarden sammenfaller ikke med 
overdrevne eksteriørtrekk. Det er likevel noen mindre ønskelige eksteriøre trekk som 
forekommer i rasen, for eksempel utilstrekkelig lang pels med dårlig underull, kort lengde på 
krysset og for bratt fallende kryss. 


Beskrivelse av kortsiktige og langsiktige mål 
I avlsarbeidet vil vi følge med på den finske raseklubbens anbefalinger. 


Prioritering og strategi for å nå målene 

Avhengig av utvikling og forskning i rasens hjemland Finland, vil Norsk Lapphundklubb 
formidle prioriterte oppgaver til klubbens oppdrettere og øvrige medlemmer, og til dommere 
som dømmer rasen. 


Oppsummering 


Prioritering av viktige kortsiktige og langsiktige mål 

Hundens helse og mentalitet skal fortsatt være to viktige faktorer i avlsarbeidet. Eksteriøret 
skal gjenspeile hundens opprinnelige bruksområder som reingjeter og vokter mot villdyr i det 
arktiske klimaet. Vakre hunder er ikke nok. Utstillingsresultater kan si mye om hunden, men 
det er ikke tilstrekkelig. En sunn hund med riktig mentalitet og godt gemytt, med egenskaper i 
tråd med rasens bruksområder og sosiale egenskaper, med et eksteriør som er rasetypisk 
og som er funksjonelt, må være mål for oppdrettet. I valg av avlsdyr må oppdrettere 
etterstrebe dette. 


Plan for videre arbeid i klubben 

Norsk Lapphundklubb vil arbeide for videre samarbeid med raseklubben i rasens hjemland 
Finland for å være oppdatert på forskning og avlsarbeid. Vi ønsker å fortsette med å kurse 
oppdrettere i godt avlsarbeid. Videre ønsker vi å utvikle et spørreskjema som kan benyttes 
for å følge med på mentalitet og atferd hos medlemmenes hunder, alternativt et skjema som 
oppdrettere kan sende sine valpekjøpere for å få rede på om resultatet er blitt som ønsket. Et 
dommerseminar er et viktig virkemiddel i arbeidet med å opprettholde og utvikle rasen, og 
NLK vil arbeide for å få arrangert dette. 


Norsk Lapphundklubb 


RAS for lapsk vallhund 


Kilder: 

Sanna Karppinen — Dogs of Lapland — Cheerfully present 
Svensk Lapphundklubb — RAS for lapsk vallhund 
http://web2.nkk.no/om-nkk/dette-gjor-nkk/statistikk/ 2013 


NKK Dogweb 
Forsidebilde: Lapsketunets A Caro, Fotograf: Synnøve Lund 


Norsk Lapphundklubb 


